De fire sigtede har ifølge lokalpolitiet i Thisted været til stede under hændelsen.

Foreløbigt er fire personer sigtet i sagen om et overfald på en McDonalds-medarbejder i sidste uge. De fire sigtede har ifølge lokalpolitiet i Thisted været til stede under hændelsen. Gennem forklaringer og forhør søger politiet nu at afdække hændelsesforløbet. Sigtelsen sker efter, at en 21-årig medarbejder på McDonald's i Thisted den 16. juli blev overfaldet af tre mænd på havneområdet i Thisted. Kort forinden havde den unge ansatte været med til at bortvise mændene fra fastfood-restauranten, der ligger på Thisted Havn. De tre mænd skulle blandt andet have kastet med mad, hvilket var med til at få dem bortvist. På havneområdet blev den unge McDonald's medarbejder tildelt slag og spark af de tre bortviste gæster.